钦定古今图书集成/明伦汇编/官常典/第511卷 > 郭浩
## 钦定古今图书集成/明伦汇编/官常典/第511卷 > 郭浩

按《宋史》本传：“浩字充道，顺德军陇千人。父任三班奉
职，徽宗时，充环庆路第五将。部将尝率百骑抵灵州
城下，夏人以千骑追之，浩手斩二骑以首，还充渭州
兵马都监，从种师道进筑葺平砦。敌据塞水源以渴
我师，浩率精骑数百夺之。敌攻石尖山，浩冒阵而前，
流矢中左胁，怒不拔，奋力大呼，得贼乃已。诸军从之”，
敌遁去，由是知名。累迁中州刺史。钦宗即位，进安州
团练使。以种师道荐，召对，奏言：“金人暴露，日久思归，
乞给轻兵间道驰滑台，时其半渡，可击也。”会和战异
议，不能用。帝问西事，浩曰：“臣在任已闻警，虑夏人必
乘间盗边，正选将设备。”已而果攻泾原路，取西安州、
怀德军，绍圣开拓之地，复尽失之。种师中制置河东，
辟以自随。建炎元年，知原州。二年，金人取长安，泾州
守臣夏大节弃城遁，郡人亦降。浩适夜半至郡，所将
才二百人，得金人不杀。使之还，曰：“为语汝将曰：‘我郭
浩也。欲战即来决战’。”金人遂引去。升本路兵马钤辖、
知泾州，权主管鄜延路经略安抚。时二敌交侵，鄜延
之东皆金人，西北即“夏境，其属朝廷者惟保安一军、
德静一砦。”浩间道之德静，置司招收散亡，与敌对垒
一年，敌不能犯。再除泾原路兵马钤辖、知泾州。浩去，
夏人复来，权帅耿友谅仅以身免，一路尽陷。张浚为
宣抚处置使，以浩为秦凤路提点刑狱、权经略使、知
秦州。时浚经略陕西，有言敌可讨者，浚意向之。诸帅
耻于不武，莫敢出言。浚檄五路帅悉所部兵会于富
平，浩独谓“敌锋方锐，且当分守其地，掎角相援，俟衅
而动。”浚不听，师出果败，五路俱陷，帅府皆徙置他所。
浚复以浩旧官移知凤翔府，寓治宝鸡县，又退保和
尚原。金人抵原下，浩与吴玠随方捍御，蜀以安全。第
功，迁正任防御使。绍兴元年，金人破饶风岭，盗梁洋入凤州，攻和尚原。浩与吴璘往援，斩获万计。迁邠州
观察使，徙知兴元府。饥民相聚米仓山为乱，浩讨平
之。徙知利州。金人以步骑十馀万破和尚原，进窥川
口，抵杀金平，浩与吴玠大破之。迁彰武军承宣使。玠
按本路提点刑狱宋万年阴与敌境通利，所鞫不同，
由是与浩意不协。朝廷乃徙浩知金州，兼永兴军路
经略使。金州残弊特甚，户口无几，浩招辑流亡，开营
田，以其规置颁示诸路，他军以匮急仰给朝廷，浩独
积赢钱十万缗以助户部，朝廷嘉之，凡有奏请，得以
直达。九年，改金、洋、房州节制。金人还河南地，以浩为
龙神卫四厢都指挥使，充陕西宣谕使、知金州。楼照
行关中，辟浩枢密院都统制，节制陕西军马。十年，拜
奉国军节度使。五路陷，徙知夔州，未行，移知金州，仍
永兴路经略、安抚使，节制陕西、河东兼措置河东路
忠义军马。十一年，金人内侵，宣抚使胡世将召浩及
吴璘、杨政会仙人原，授以攻取之策，浩遣裨将设伏
破之。十四年，召见，拜检校少保。还镇，赐以御府金器、
绣鞍，仍官一子文资，赐田五十顷。浩辞曰：“臣父子起
身行阵，不敢忘本，愿还文资。”帝嘉其意，别与一子阁
职。是岁，分利州为东、西两路，以浩为金、房、开、达州经
略安抚使，兼知金州、枢密院都统制，屯金州，仍建帅
府。十五年，卒，年五十九。赠检校少师，谥恭毅。淳熙元
年，赐立庙金州。